Na, wat so'n Bur vernüchtern heit,
Dat is bekannt, ji weit't Bescheid.
Hei drunk irst einen Sluck, dunn würden't twei;
Un ut de twei, dor würden drei,
Un as hei drunk taum vierten Mal,
Dunn hadd sick ok en Jud infunnen,
De set't sick bi den Buren dal,
Hei sach dat glik, dat hir wat wir tau riten.
»Na, Brauder Päsel, will'n mal smiten!
Smittst du den Kopp, heww ick gewunnen,
Smittst du de Schriwwt, hest du verluren.«
Oll Päsel krätzt sick acht're Uhren.
»Man tau! Kopp oder Schriwwt!
Un wer verlirt, de giwwt
'ne Buddel Win taum besten«, seggt uns' Päsel.
Oh, Brauder Päsel, wat büst du för'n Esel!
Na, bald hadd sick de Bur recht schön herinnerpudelt
Un hadd dorbi sick in den Win –
Wo kunn denn dat ok anners sin? –
En rechten Schönen rannerdudelt.
Nu let hei noch mihr Win sick bringen,
Un endlich fung hei an tau singen.
Dit tau beschriwen is nich licht,
Denn wenn so'n Bur dat Singen kriggt,
Dat is, as wenn de Katten quaren
Un wenn dortwischen Kalwer blaren.